'Se Muligheder Sammen' hedder uddannelsesprojektet, der de seneste fem år har hjulpet mange unge videre i tilværelsen i Kaas i Jammerbugt Kommune, men nu vil kommunen lukke stedet. Projektet tager sig af unge mennesker, der har diagnoser som panikangst, social fobi og skitzofreni. De unge frygter nu konsekvenserne af lukningen. - Det er noget forbandet lort. Jeg mange problemer i forvejen med forskellige diagnoser. Jeg har blandt andet svært ved at have tillid til folk. Det har jeg i vores fællesskab her. Jeg frygter at blive en kastebold hos kommunen, når stedet lukker ned, siger Allan, der er SMS-kursist. Lige nu følger cirka 25 unge uddannelsesprojektet - og selvom mange af dem er yderst ressourcesvage, har tolv af dem skrevet et personligt brev til TV2/Nord efter, at det kom frem, at projektet skal lukke. De unges opråb får nu et af projektets bestyrelsesmedlemmer, Jørgen Olsson, til at bakke op om sagen. Selv sidder han også i byrådet, men har været erklæret inhabil, da der skulle stemmes om at lukke projektet. - Jeg tror ikke på, at kommunen kan løfte den her opgave uden SMS-projektet. Jeg er alvorligt bekymret på de unges vegne - og så synes jeg, at det er under al kritik, at man ikke fortæller de unge, hvad der kommer i stedet, når man lukker et så velfungerende projekt. 'Se Mulighederne Sammen' lukker efter planen den 1. januar 2015.

Opsummering:
Unge ledige med psykiske og sociale problemer mister nu deres værested og uddannelsessted i Kaas i Jammerbugt Kommune.